Vainikaisten sukuseura ry.

Jäsentiedote 3/2025

Kuopio 24.6.2025

Aika oudolta tuntuu. Kuin päivät olisivat yhtä sekaisin, kuin tällä hetkellä koko maailma. Tänään pitäisi varsinaisesti olla juhannuspäivä 24.6 ja me vaan eletään normaalia arkea.

Piti ihan tarkistaa aikaisempien vuosien Jussin päivät. Jussi saakin mennä omia aikojaan, sillä juhannuspäivää on pyritty viettämään kesäpäivänseisauksen aikoina. Nytkin oli näin ja kokkoja saatiin polttaa koko maassa, sillä eipä helteisiä päiviä tässä kuussa tainnut olla kovinkaan monta.

Vainikaisen hallitus piti kokouksensa 11.6.2025 ja siellä käytiin lävitse mm. seuraavia asioita:

Sukujuhla Aulangolla 2-3.8.2025

Sukujuhlaan ilmoittautuneita on tällä hetkellä 42 henkilöä. Tämä on hyvä saavutus ja uskomme, että jälki-ilmoittautuneita tulee vielä mukaan jonkin verran joten päästään lähes 50 sukujuhlavieraan määrään.

Ilmoittautua voi siis vielä tämän heinäkuun ajan: timo.vainikainen1@luukku.com, puh.050 408 2953

Kaikki tiedot ilmoittautumista varten on meidän nettisivuilla: vainikaiset.fi Hotellivaraukset hoitaa jokainen itsenäisesti.

Sukujuhlan ohjelma on valmistunut ja varmistettu aikatauluineen. Ohjelma on mielenkiintoinen ja uskomme, että se takaa meidän viihtymisen koko viikonlopun ajaksi.

Sukujuhlassahan on tärkeintä sukulaisten tapaaminen ja yhdessä vietetty aika.

Wainikainen -lehti nro 9

Lehti saatiin postitettua 28 -sivuisena jäsenille toukokuussa. Taiton oli tällä kertaa tehnyt Henri Keinänen. Hän on lupautunut taittamaan myös seuraavat lehdet. Lehti on hyvä informaatioväline sukuseuran jäsenille nettisivujen ja facebookin lisäksi. Juttuja toki kaivataan aina lisää.  Wainikainen -lehteä voi tilata Timo Vainikaiselta hintaan 5 €/kpl

Nyt on sukujuhlilla oiva tilanne saada mukaan sukukirja.  Myyntipöydällä on kirjojen lisäksi myös hyvä kattaus Vainikaisten sukuun liittyviä tuotteita.

Sukututkimus

Uusimmassa Wainikainen lehdessä on Keijo Vainikaisen juttu ”Puumalan Vainikaiset Oulun erämaata asuttamassa”. Se kertoo mainiosti miten Sääminki on ollut Vainikaisten ”kotipesä” ennen kuin suvun muuttoliike jatkui Kuopioon ja Paltamoon.

Juhlakokousta odotellen toivotan hyvää kesää kaikille jäsenille!

Ohessa Jouko Karhusen mielenkiintoinen tarina ”Eno” Antti Vainikaisesta

Jouko Karhunen:

Eräs lapsuuteni polkupyörämatka

Isäni äiti, mummoni, oli omaa sukuaan Vainikainen. (Vainikaisten sukukirjan taulu 594.) Mummoni Hildan veli Anders (isäni puheessa ”eno Antti Vainikainen”) asui silloin Lieteniemellä. Lieteniemi kuuluu Tervon kuntaan vaikka Suonenjoen keskusta on lähempänä ja paremmin saavutettavissa. Antin poika, Väinö Vainikainen, hänkin asui Lieteniemellä, oli isäni hyvä kaveri ja kävi mopollaan usein meillä Karttulan Luvelahdessa

Eräänä kesänä, olisinko ollut noin kymmenvuotias, sillä aika ajoittuu 1960-luvun puoliväliin, isäni sanoi ”Lähdetäänkö käymään Lieteniemellä”. Minä olin heti ideassa mukana ja läksimme taipaleelle tavallisilla polkupyörillä. Vaihdepyöriä en maaseudulla ollut tavannut kenelläkään.  Matkan varrelle Karttula-Suonenjoki tien reunaan osui ennen Virmaanpäätä Pajusen kauppa. Siinä pysähdyttiin. Isä lienee ostanut ykköskaljapullon, minä sain limsapullon ja Veikkaaja-lehden. Näin matka jatkui.

Ennen Halolanmäkeä ja Lieteniemen risteystä isäni keksi, että matka hieman lyhenisi, jos lähtisimme ajamaan pikkuteitä kohti Lieteniemen kärkeä. Kävimme kysymässä tietä läheisestä talosta. Siellä asui mies, joka puhui hyvin nopeasti (oli siis isäni mukaan liukaskielinen), mutta saimme varmistuksen isäni ajattelemalle oikotielle. Monta kertaa myöhemmin muistelimme isäni kanssa tuota nopeasti puhuvaa miestä ja hänen puhetapaansa.

Saavuimme Lieteniemelle. Isäni eno oli sokeutunut, mutta hän tunnisti äänestä isäni: ”Onko se Tauno Kasperi siinä?”.  Juttu luisti ja vanhat ajat ja tapahtumat kerrattiin.  Nykytietoja päivitettiin. Ruokailtuamme meille pedattiin tuvan lattialle patjan päälle yösija ja nopeasti uni tulikin pienelle pojalle päivän pyöräilyurakan, noin 40 km, jälkeen. Veikkaaja-lehtikin, ohuudestaan huolimatta, jäi suurelta osin lukematta. 

Aamulla läksimme polkemaan takaisin kotiin Karttulan Luvelahteen.

Tämä oli isäni viimeinen tapaaminen enonsa kanssa. Ilmeisesti isäni ”etiäinen” pyysi häntä käymään enonsa luona vielä ennen enon kuolemaa.  Serkku Väinö kävi tuon jälkeen vielä usein meillä mopoineen.

Antti Vainikainen on osa suomalaista kulttuurihistoriaa. Hän oli mukana tekemässä taiteilija Pekka Halosen Halosenniemen huvilaa. Taidehistorioitsija Aune Lindström mainitsee kirjassaan ”Pekka Halonen – elämä ja teokset” sivulla 134: ”Antti Vainikainen palhosi piilukirveellä seinät keveästi tasotellen hirsien pyöreyttä” 

Jouko Karhunen, Antti Vainikaisen sisaren pojanpoika

